b'\n_START_ARTICLE_\nOskar Barnack\n_START_SECTION_\nGyvenimas ir karjera\n_START_PARAGRAPH_\n1911 m. Barnakas vadovavo mikroskop\xc5\xb3 tyrimams \xe2\x80\x9eErnst Leitz Optische Werke\xe2\x80\x9c kompanijoje Veclaro mieste (Hesenas, Vokietija). Dabar \xc5\xa1i buvusi kompanijos dalis sudaro atskir\xc4\x85 kompanij\xc4\x85 Leica Microsystems. O. Barnakas buvo entuziasyas fotografas, bet to meto fotografin\xc4\x97 \xc4\xafranga buvo sunki jam d\xc4\x97l silpnos jo sveikatos. 1912 m. jis sukonstravo fotoaparat\xc4\x85, naudojant\xc4\xaf 35 mm juostel\xc4\x99._NEWLINE_1913-1914 m. jis buvo \xe2\x80\x9eLeitz\xe2\x80\x9c kompanijos konstravimo darb\xc5\xb3 vadovas. Jis buvo j\xc4\x97ga, prast\xc5\xabmusi pirmus masi\xc5\xa1kai pardavin\xc4\x97tus 135 tipo fotoaparatus ir \xc4\xafved\xc4\x99s \xc4\xaf praktik\xc4\x85 24\xc3\x9736\xc2\xa0mm juosteli\xc5\xb3 format\xc4\x85, kuris v\xc4\x97liau tapo \xc5\xbeinomas kaip 35 mm formatas. O. Barnakas sirgo astma, tod\xc4\x97l ie\xc5\xa1kojo b\xc5\xabd\xc5\xb3, kaip suma\xc5\xbeinti fotografuoti lauke skirt\xc5\xb3 fotoaparat\xc5\xb3 bei j\xc5\xb3 stov\xc5\xb3 dyd\xc4\xaf ir mas\xc4\x99. Jo 35 mm formato konstrukcijos pad\xc4\x97jo i\xc5\xa1populiarinti id\xc4\x97j\xc4\x85, kad kuriant negatyv\xc4\x85 reikia eksponuoti nedidel\xc4\xaf juostel\xc4\x97s plot\xc4\x85, o v\xc4\x97liau vaizd\xc4\x85 padidinti fotodidintuvu._NEWLINE_Prasid\xc4\x97j\xc4\x99s I Pasaulinis karas sutrukd\xc4\x97 prad\xc4\x97ti gaminti pirmus \xe2\x80\x9eLeica\xe2\x80\x9c fotoaparatus, tai nusik\xc4\x97l\xc4\x97 iki 1924 m. Publikai \xc5\xa1ie fotoaparatai buvo pateikti tik 1925 m., kai \xe2\x80\x9eLeica\xe2\x80\x9c vadovas optikas Ernstas Leicas (Ernst Leitz) surizikavo ir leido pagaminti 1000 fotoaparat\xc5\xb3 serij\xc4\x85._NEWLINE_Naujojosios \xe2\x80\x9eLeica\xe2\x80\x9c vietoje fotoplok\xc5\xa1teli\xc5\xb3, kurias naudojo senosios \xe2\x80\x9eLeica\xe2\x80\x9c fotokameros, naudojo standartizuoto dyd\xc5\xbeio fotojuostos atkarp\xc4\x85, pritaikyt\xc4\x85 i\xc5\xa1 35 mm Eastman Kodak juostos. Barnakas nutar\xc4\x97, kad 18\xc3\x9724\xc2\xa0mm (3:4 santykio) standartiniai kadrai (naudoti kinematografe) yra nepakankamai dideli, kad u\xc5\xbetikrint\xc5\xb3 ger\xc4\x85 nuotrauk\xc5\xb3 kokyb\xc4\x99 su to meto fotojuostomis, tad kadro dyd\xc4\xaf padidino iki 24\xc3\x9736\xc2\xa0mm (2:3 santykis), kur vaizdas orientuotas horizontaliai, o ne vertikaliai._NEWLINE_100-osioms O. Barnako gimimo metin\xc4\x97ms World Press Photo organizacij\xc4\x85 \xc4\xafsteig\xc4\x97 Oskaro Barnako premij\xc4\x85 (Oskar Barnack Award), kurios teikim\xc4\x85 dabar administruoja Leica Camera.'